
REPUBLIKA HRVATSKA
TRGOVAČKI SUD U ZAGREBU                                                                   89. St-3861/16-3
Amruševa 2/II


    U  I M E  R E P U B L I K E   H R V A T S K E

R J E Š E NJ E

Trgovački sud u Zagrebu, po sucu Nikolini Dorić Hadžisejdić, u predstečajnom postupku povodom prijedloga dužnika EKOSANITACIJA d.o.o., Zagreb, 3. Laz 8, OIB: 86351137500, dana 27. travnja 2016. 

r i j e š i o  j e

Odbacuje se prijedlog dužnika EKOSANITACIJA d.o.o., Zagreb, 3. Laz 8, OIB: 86351137500, za otvaranje predstečajnog postupka, kao nedopušten. 

Obrazloženje

Dužnik je kao podnositelj prijedloga podnio ovom sudu, na temelju odredbe čl. 25. st. 1. Stečajnog zakona („Narodne novine“ broj 71/2015: dalje: SZ), prijedlog za otvaranje predstečajnog postupka. 

	Prema odredbi čl. 16. st. 1. SZ-a prijedlog za otvaranje predstečajnoga postupka podnosi se sudu na propisanom obrascu te sadržava podatke za identifikaciju dužnika i podnositelja prijedloga i popis imovine i obveza dužnika.
	
	Odredbom čl. 13. st. 1. SZ-a propisano je kako se u predstečajnom postupku podnesci podnose na propisanim obrascima, ako je to ovim Zakonom određeno. Sadržaj i oblik obrazaca iz stavka 1. ovoga članka propisat će pravilnikom ministar nadležan za poslove pravosuđa (stavak 2.). Ako podnesak nije podnesen na propisanom obrascu, sud će ga odbaciti kao nedopušten (stavak 4.)

	Pravilnik o sadržaju i obliku obrazaca na kojima se podnose podnesci u predstečajnom i stečajnom postupku objavljen je u „Narodnim novinama“ broj 107/15 od 7. listopada 2015. Prema čl. 3. tog Pravilnika isti je stupio na snagu osmoga dana od dana objave u „Narodnim novinama“. Slijedom navedenog, taj pravilnik stupio je na snagu 15. listopada 2015., a prijedlog za otvaranje predstečajnog postupka podnesen je 21. travnja 2016. Obrasci iz čl. 13. st. 1. SZ-a dostupni su,  u skladu s čl. 13. st. 3. SZ-a, na mrežnoj stranici e-Oglasna ploča sudova.

	S obzirom na to da u konkretnom slučaju prijedlog  za otvaranje predstečajnog postupka nije podnesen na propisanom obrascu, sud je na temelju odredbe čl. 13. st. 4. SZ-a u vezi s čl. 13. st. 1. i 16. st. 1. SZ-a riješio kao u izreci. 


U Zagrebu, 27. travnja 2016.

	Sudac:
Nikolina Dorić Hadžisejdić,v.r.


Uputa o pravnom lijeku:
Protiv ovog rješenja može se izjaviti žalba. Žalba se izjavljuje u roku osam dana od dostave ovog rješenja. 


Za točnost otpravka-ovlašteni službenik:
Karmela Dolenc

